Vermeende Sassa-bedrieër agter tralies(Argieffoto) ŉ Man is in Limpopo aangekeer nadat hy die Suid-Afrikaanse agentskap vir maatskaplike sekerheid (Sassa) glo probeer bedrieg het. “ŉ Intelligensie-gedrewe operasie het tot die 41-jarige Munshi Muhammad se inhegtenisneming gelei nadat hy beoog het om Sassa te bedrieg,” het Sampo Maaboyi, woordvoerder van die Valke in die provinsie, gesê. “Lede van die korrupsie-ondersoekspan het Maandag inligting van lede van Tzaneen se misdaadintelligensie-eenheid gekry dat die verdagte ŉ poskantooramptenaar in Mokwakwaila genader het en gevra het dat hy vir betaling van R10 000 hom van 250 Sassa-kaarte voorsien.” ŉ Lokval is daarna vir Muhammad gestel. “ŉ Operasie is dieselfde dag nog uitgevoer en Muhammad is aangekeer nadat hy die R10 000 aan die poskantoorwerker oorhandig het. Beslag is gelê op ŉ bedrag van R10 000 en 250 Sassa-kaarte.” Muhammad het Woensdag in die Bolobedu-streekhof verskyn en bly in aanhouding. Hy sal na verwagting volgende week aansoek doen om borgtog. In ŉ afsonderlike voorval het speurders verbonde aan die Johannesburg-Sentraal-polisiestasie agt mense vir beweerde bedrog in hegtenis geneem nadat verskeie lede van die publiek klagte ingedien het dat hulle in ŉ werk-bedriegspul ingeloop is. Kapt. Xoli Mbele het gesê die slagoffers het glo geld betaal in ruil daarvoor dat hulle ŉ werk sou kry. Die verdagtes, almal tussen 21 en 25 jaar oud, is Woensdag by Ilpa House in die Johannesburgse middestad aangekeer. “Slagoffers het elk ŉ bedrag van R450 vir ŉ werksgeleentheid betaal. Hulle is van kantoor- en skoonmaakwerk verseker.” Mbele het gesê die ondersoek duur voort en die verdagtes verskyn binnekort in die Johannesburgse landdroshof. “Ons doen ŉ beroep op die gemeenskap om nie geld vir werksgeleenthede te betaal nie,” het Mbele gesê.